Leikskólastarf á Hádegishöfða hófst 1. október 1987 . Hádegishöfði er tveggja deilda leikskóli sem stendur við Lagarfell 15 í Fellabæ . Nafn sitt dregur hann af samnefndum klettahöfða suður af skólahúsinu , sem er fornt eyktarmark . Nöfn deildanna , Stekkur og Sel , eru sótt til íslenskrar sveitamenningar og höfða til fornra búskapahátta . Á Stekk eru nemendur frá eins til þriggja ára en á Seli eru þriggja til sex ára nemendur . Hádegishöfði rúmar um 40 nemendur samtímis . Leikskólinn er mjög vel staðsettur með grunnskólann , tónlistarskólann , íþróttaaðstöðuna í fjölnotasalnum og gervigrasvöllinn í næsta nágrenni . Gott samstarf er við allar þessar stofnanir . Einkunnarorð Hádegishöfða „ Án menntunar hjartans er engin menntun ” eru sótt í smiðju heimspekingsins Aristótelesar og vísa í þá fullyrðingu að til þess að maður geti orðið fróður verði maður líka að vera góður . Með þessi orð að leiðarljósi leggur skólinn sitt af mörkum við að efla siðvit barna og fullorðinna . Hádegishöfði hefur skilgreiningu Kristjáns Kristjánssonar , prófessors í heimspeki , á hlutverki menntunar að leiðarljósi , en samkvæmt þeirri skilgreiningu er hlutverk menntunar að „ ... gefa sem flestum kost að ná sem mestum þroska , að verða sem best eintök af tegundinni maður , miðað við þá möguleika sem búa í hverjum og einum . Slíkt sé kjarni hins góða lífs . “ ( Kristján Kristjánsson , 1997 ) . Hádegishöfði starfar í anda hugmyndafræði Reggio Emilia . Lögð er áhersla á lýðræði í vinnubrögðum , takmarkalaust traust auk virðingar fyrir nemendum og getu þeirra til að afla sér þekkingar og reynslu á eigin forsendum . Á Hádegishöfða er sérstök áhersla á umhverfismennt og skapandi starf auk markvissrar dygðakennslu . Hádegishöfði flaggar Grænfána Landverndar . Megináherslur í daglegu starfi eru að efla sjálfstæði , gleði og sköpun nemenda sem og virðingu þeirra fyrir sjálfum sér og öðrum . Sveitarfélagið Fljótsdalshérað er rekstaraðili leikskólans Hádegishöfða . Hann rekur að auki leikskólann Tjarnarskóg á Egilsstöðum og leikskóladeild í Brúarásskóla .